Handout Number : 199

**Dhaka protests remarks by US Secretary of State**

Dhaka, January 13:

 Attention of the Government of Bangladesh has been drawn to a recent statement made by the US Secretary of State Michael R Pompeo. In the statement, Mr. Pompeo mentioned Bangladesh as a place where the terrorist group al-Qaida carried out attacks, falsely apprehending similar terrorist attacks in future. Such irresponsible comment by a senior leader is very unfortunate and unacceptable.

 Bangladesh strongly rejects this kind of baseless remarks and falsification. There is no evidence of any presence of Al-Qaida in Bangladesh.

 Bangladesh, under the bold leadership of Prime Minister Sheikh Hasina, maintains a ‘Zero Tolerance’ policy against all forms of terrorism and violent extremism, and has been undertaking all possible measures and actions to address the menace. Our track record in countering terrorism has earned us global appreciation. In line with our commitment to countering terrorism, we have become a party to all fourteen international counter-terrorism conventions and are actively involved with international ‘preventive’ initiatives to counter terrorism. Bangladesh considers that the US Secretary of State’s referring to Bangladesh as a possible location for Al-Qaida operations, is indeed unfounded and offers no evidence.

 If any such claim could be substantiated with evidence, the Government of Bangladesh would be happy to take necessary measures against such activities. However, if such a statement is made out of speculation, Bangladesh considers it very unfortunate, specially in the context of the ever-growing bilateral ties between the two friendly countries based on shared values, peace and common goals.

#

Tohidul/Nice/Sanjib/Salim/2021/22.40 Hrs.

তথ্যবিবরণী নম্বর : ১৯৮

**ঢাকা জেলার পিপি আব্দুল মান্নানের মৃত্যুতে আইনমন্ত্রীর শোক**

ঢাকা, ২৯ পৌষ (১৩ জানুয়ারি) :

 ঢাকা জেলার পাবলিক প্রসিকিউটর (পিপি) আব্দুল মান্নানের মৃত্যুতে গভীর শোক ও দুঃখ প্রকাশ করেছেন আইন, বিচার ও সংসদ বিষয়ক মন্ত্রী আনিসুল হক।

 আজ এক শোকবার্তায় আইনমন্ত্রী বলেন, অ্যাডভোকেট আব্দুল মান্নান একজন দক্ষ, অভিজ্ঞ, বিশ্বাসী ও দায়িত্বশীল আইনজীবী ছিলেন। এসব গুণাবলির কারণেই তিনি ২০০৯ সাল থেকে আমৃত্যু ঢাকা জেলার পিপি পদে অধিষ্ঠিত ছিলেন। তাঁর মৃত্যুতে আইন অঙ্গনে এক বিরাট শূন্যতা তৈরি হলো যা সহজে পূরণ হবার নয়।

 মন্ত্রী মরহুমের বিদেহী আত্মার মাগফিরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

 উল্লেখ্য, মরহুম আব্দুল মান্নান আজ রাজধানীর স্কয়ার হাসপাতালে চিকিৎসাধীন অবস্থায় ইন্তেকাল করেন (ইন্না লিল্লাহি ওয়া ইন্না ইলাইহি রাজিউন )। তিনি কিছুদিন আগে করোনায় আক্রান্ত হয়ে পরে সুস্থ হয়েছিলেন।

#

রেজাউল/নাইচ/সঞ্জীব/সেলিম/২০২১/২১৩০ ঘণ্টা

তথ্যবিবরণী নম্বর : ১৯৭

**শিক্ষকদের সারা জীবন একই পদে চাকরি করতে হবে না, পদোন্নতির সুযোগ সৃষ্টি হচ্ছে**

 **-- প্রাথমিক ও গণশিক্ষা প্রতিমন্ত্রী**

ঢাকা, ২৯ পৌষ (১৩ জানুয়ারি) :

 শিক্ষকরাই আলোকিত মানুষ এবং শিক্ষিত সমাজ বিনির্মাণের কারিগর উল্লেখ করে প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, প্রাথমিক শিক্ষকদের আর সারা জীবন একই পদে চাকরি করতে হবে না, তাদের পদোন্নতির সুযোগ সৃষ্টি করা হচ্ছে। এ ব্যাপারে নিয়োগ বিধিমালা সংশোধন চূড়ান্ত পর্যায়ে রয়েছে, যা অচিরেই অনুমোদনের অপেক্ষায় আছে।

 প্রতিমন্ত্রী আজ রাজধানীর মিরপুরে ঢাকা পিটিআইয়ে ঢাকা জেলার নতুন নিয়োগকৃত শিক্ষকদের দু’দিনব্যাপী ওরিয়েন্টেশন কোর্সের উদ্বোধনী অনুষ্ঠানে প্রধান অতিথির বক্তৃতায় এসব কথা বলেন। এ কোর্সে ২০৯ জন শিক্ষক অংশগ্রহণ করেছেন।

 প্রতিমন্ত্রী বলেন, দক্ষ মানবসম্পদই পারে উন্নত ও সমৃদ্ধ জাতি গঠন করতে। শিক্ষকদের দক্ষ করে গড়ে তোলার জন্য সরকার দেশ-বিদেশে বিভিন্ন প্রশিক্ষণের ব্যবস্থা গ্রহণ করেছে। এছাড়া তাদের সামাজিক মর্যাদা বৃদ্ধির লক্ষ্যে পদোন্নতিসহ উন্নত বেতন স্কেল দেয়া হয়েছে। তিনি আরো বলেন, বর্তমান সরকার ঘোষিত সমৃদ্ধ বাংলাদেশ গড়ার মূল চালিকাশক্তি আজকের শিশুরা। তাদেরকে আলোকিত মানুষ হিসেবে গড়ে তোলার দায়িত্ব নিতে হবে শিক্ষকদের। শিক্ষার্থীদের প্রতি শিক্ষকদের ভূমিকা হবে নিজ সন্তানের মতো। বর্তমান সরকার শিক্ষার সংস্কার, সম্প্রসারণ ও মান উন্নয়নে বাস্তবমুখী পদক্ষেপ নিয়েছে উল্লেখ করে প্রতিমন্ত্রী বলেন, নবনিয়োগপ্রাপ্ত শিক্ষকগণকে তাদের দায়িত্ব যথাযথভাবে পালনের জন্য চাকুরীর শুরুতে ইনডাকশন প্রশিক্ষণের মাধ্যমে চাকুরিকালীন দায়িত্ব এবং পাঠদান কার্যক্রম সম্পর্কে প্রাথমিক ধারণা প্রদান করা হচ্ছে। অন-লাইন পদ্ধতিতে শিক্ষকদের বদলী প্রক্রিয়া চলমান আছে যা অবিলম্বে কার্যকর হবে। গণিত অলিম্পিয়ার্ড কৌশল প্রয়োগের মাধ্যমে প্রাথমিক শিক্ষার্থীদের গাণিতিক দক্ষতা বৃদ্ধির সম্ভাব্যতা যাচাই শীর্ষক প্রকল্প সুষ্ঠুভাবে সম্পন্ন হয়েছে এবং শিক্ষকদের ব্রিটিশ কাউন্সিলে বিদেশি প্রশিক্ষকদের মাধ্যমে ইংরেজি শিক্ষা প্রশিক্ষণের ব্যবস্থা গ্রহণ করা হয়েছে। সকল সরকারি প্রাথমিক বিদ্যালয়ে ১টি করে সহকারী প্রধান শিক্ষকের পদ সৃষ্টির কার্যক্রম জনপ্রশাসন মন্ত্রণালয়ে প্রক্রিয়াধীন রয়েছে। প্রধান শিক্ষকের বেতন স্কেল ১১ এবং সহকারী শিক্ষকদের বেতন স্কেল ১৩ গ্রেডে উন্নীত করা হয়েছে।

 ওরিয়েন্টেশন কোর্সের উদ্বোধনী দিনে প্রাথমিক শিক্ষা অধিদপ্তরের মহাপরিচালক আলমগীর মোহাম্মদ মনসুরুল আলম এবং অতিরিক্ত মহাপরিচালক আতাউর রহমান, অতিরিক্ত মহাপরিচালক মোঃ সোহেল আহমেদ ও ঢাকা জেলা শিক্ষা অফিসার আলীয়া ফেরদৌসী শিখা বক্তৃতা করেন। ঢাকা বিভাগীয় উপপরিচালক মোঃ ইফতেখার হোসেন ভূঁইয়া অনুষ্ঠানে সভাপতিত্ব করেন।

#

রবীন্দ্রনাথ/সাহেলা/মনির/সঞ্জীব/সেলিম/২০২১/২০৩০ ঘণ্টা

তথ্যবিবরণী নম্বর : ১৯৬

**কৃষিপণ্যের সর্বোচ্চ ব্যবহার নিশ্চিত করতে হবে**

 **-- বাণিজ্যমন্ত্রী**

ঢাকা, ২৯ পৌষ (১৩ জানুয়ারি) :

 বাণিজ্যমন্ত্রী টিপু মুনশি বলেছেন, কৃষিকাজে দেশের শিক্ষিত যুব সমাজকে কাজে লাগানো গেলে পণ্যের মান উন্নত হবে এবং কৃষিপণ্যের ন্যায্য মূল্য নিশ্চিত হবে। ভোক্তা নিরাপদ খাদ্যপণ্য পাবে। তিনি বলেন, যুব সমাজকে কৃষিভিত্তিক শিল্পে কাজে লাগানোর সিদ্ধান্ত সময়োপযোগী। শিক্ষিত যুবসমাজ কৃষির দায়িত্ব নিলে দেশ লাভবান হবে। দেশে মৌসুমের সময় অনেক কৃষি পণ্য নষ্ট হয়ে যায়, কৃষকরা নামমাত্র মূল্যে এগুলো বিক্রয় করতে বাধ্য হয়। দেশে উৎপাদিত কৃষিপণ্য প্রক্রিয়াজাত করে সারা বছর ব্যবহার করা যায়। দেশে কৃষিভিত্তিক শিল্প গড়ে তোলা খুবই প্রয়োজন। এতে করে শিক্ষিত যুব সমাজ কাজ করার সুযোগ পাবে, অপর দিকে কৃষি পণ্যের যথাযথ ব্যবহার নিশ্চিত হবে। দেশ অর্থনৈতিক ভাবে লাভবান হবে।

 মন্ত্রী আজ ঢাকায় স্থানীয় একটি হোটেলে যুব ও ক্রীড়া মন্ত্রণালয়ের যুব উন্নয়ন অধিদপ্তর আয়োজিত "কৃষিপণ্য প্রক্রিয়াজাতকরণ ও বিপণন কেন্দ্র স্থাপনের মাধ্যমে যুব উদ্যোক্তা তৈরি, কর্মসংস্থান সৃষ্টি ও দারিদ্র্য হ্রাস করণ কর্মসূচির উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

 অনুষ্ঠানের সভাপতি যুব ও ক্রীড়া মন্ত্রণালয়ের প্রতিমন্ত্রী মোঃ জাহিদ আহসান রাসেল বলেন, দেশের সাড়ে পাঁচ কোটি যুবককে কাজে লাগাতে হবে। দেশের শিক্ষিত যুব সমাজকে কাজে লাগানোর জন্য প্রধানমন্ত্রী শেখ হাসিনার নেতৃত্বে বর্তমান সরকার আন্তরিকতার সাথে কাজ করে যাচ্ছে। আমাদের কৃষি পণ্য প্রসেসিং কাজে দেশের যুব সমাজকে লাগালে দেশ উপকৃত হবে। যুব সমাজকে মানবিক ও নৈতিকতার সাথে গড়ে তোলার জন্য সরকার কাজ করে যাচ্ছে এবং সরকার প্রশিক্ষণের ওপর বেশি গুরুত্ব দিচ্ছে।

 অনুষ্ঠানে উক্ত কর্মসূচির আওতায় কৃষিপণ্য উৎপাদকদের ন্যায্যমূল্য নিশ্চিতকরণ, ভোক্তাদের জন্য ন্যায্যমূল্যে মানসম্মত খাদ্য পণ্যের ব্যবস্থা করার লক্ষ্যে যুবশপ ও এক্সপ্রেস কিচেন এবং কৃষিপণ্য প্রক্রিয়াজাতকরণ কেন্দ্র এর যাত্রা শুরু এবং যুব ব্রান্ডের লোগো উন্মোচন করা হয়।

 অনুষ্ঠানে আরো বক্তব্য রাখেন প্রধানমন্ত্রীর মুখ্যসচিব ড. আহমদ কায়কাউস, যুব ও ক্রীড়া মন্ত্রণালয়ের সচিব মো. আখতার হোসেন, ফোর্থ আই এগ্রো ইনোভেশনস এন্ড টেকনোলজিসের চেয়ারম্যান কাজী গোলাম আলী সুমন এবং ব্যবস্থাপনা পরিচালক আহমদ বারী। অনুষ্ঠানে স্বাগত বক্তব্য রাখেন যুব উন্নয়ন অধিদপ্তরের মহাপরিচালক আখতারুজ জামান খান কবির।

#

বকসী/সাহেলা/খালিদ/রফিকুল/জয়নুল/২০২১/২০১০ঘণ্টা

তথ্যবিবরণী নম্বর : ১৯৫

**বাঙালি সংস্কৃতি বিকাশে বঙ্গবন্ধুর অবদান অনস্বীকার্য**

 **--পররাষ্ট্রমন্ত্রী**

ঢাকা, ২৯ পৌষ (১৩ জানুয়ারি) :

 পররাষ্ট্রমন্ত্রী ড. এ কে আব্দুল মোমেন বলেছেন, বাঙালি সংস্কৃতির বিকাশে জাতির পিতা বঙ্গবন্ধু শেখ মুজিবুর রহমানের অবদান অনস্বীকার্য। বাংলাদেশ সৃষ্টির পর পর বঙ্গবন্ধু বাংলাদেশ শিল্পকলা একাডেমি এবং বাংলাদেশ লোক ও কারু শিল্প ফাউন্ডেশন প্রতিষ্ঠা করেন। সৃজনশীল অর্থনীতির বিকাশে বঙ্গবন্ধু উজ্জ্বল দৃষ্টান্ত স্থাপন করেছেন।

 আজ রাজধানীর লালমাটিয়া হাউজিং সোসাইটি স্কুল অ্যান্ড কলেজ মাঠে ‘সুরের ধারা’ আয়োজিত পৌষ উৎসবে প্রধান অতিথির বক্তব্যে পররাষ্ট্রমন্ত্রী এসব কথা বলেন।

 এসময় পররাষ্ট্রমন্ত্রী বলেন, আমি চাই আবহমান গ্রাম বাংলার ঐতিহ্যবাহী এ সংস্কৃতি ছড়িয়ে পড়ুক বিশ্বের সকল প্রান্তে। পৃথিবীর অন্যান্য দেশে এধরনের আয়োজনের মাধ্যমে বহির্বিশ্বে এদেশের সমৃদ্ধ ইতিহাস, ঐতিহ্য, কৃষ্টি তুলে ধরা যেতে পারে। বাঙালি জাতি সবসময় উৎসবমুখর। বাঙালি সংস্কৃতি ও ঐতিহ্যের রূপ প্রকাশ পায় বিভিন্ন মেলা ও উৎসবের মাধ্যমে। উৎসব এদেশের মানুষের ঐক্য ও মিলনের প্রতীক যা ভ্রাতৃত্ববোধ ও সামাজিক বন্ধনকে অত্যন্ত দৃঢ় করে।

 মন্ত্রী আরো বলেন, পৌষ মেলার এ আয়োজন ক্ষুদ্র উদ্যোক্তাদের সৃজনশীল অর্থনীতি বিকাশেও গুরুত্বপূর্ণ ভূমিকা রাখবে। পাশাপাশি তাদের তৈরি তাঁতবস্ত্র, হস্তশিল্পসহ দেশীয় উৎপাদিত বিভিন্ন অপ্রচলিত পণ্য বিদেশে রপ্তানির সুযোগ সৃষ্টি হতে পারে।

 ড. মোমেন বলেন, বাংলাদেশ এখন আর দারিদ্র্যপীড়িত দেশ নয়। বাংলাদেশের অর্থনীতি অগ্রসরমান ও সম্ভাবনাময়। বাংলাদেশকে ব্র্যান্ডিং করতে হবে। বিনিয়োগের জন্য আন্তর্জাতিক ব্যবসায়ী সম্প্রদায়ের কাছে পৌঁছাতে চাই। এক্ষেত্রে দেশে-বিদেশে অবস্থানরত বাংলাদেশি শিল্পী, সাংস্কৃতিক ব্যক্তিত্বসহ বিভিন্ন ক্ষেত্রে প্রতিষ্ঠিত ব্যক্তিদের এগিয়ে আসার আহ্বান জানান পররাষ্ট্রমন্ত্রী।

 পররাষ্ট্রমন্ত্রী বলেন, মুজিববর্ষ উপলক্ষে বাংলাদেশ ও বঙ্গবন্ধু সম্পর্কে সারা বিশ্বে তুলে ধরার সুবর্ণ সুযোগ সৃষ্টি হয়েছে। ইতোমধ্যে বিদেশে বাংলাদেশের ৭৮টি দূতাবাসের মধ্যে ৬৯টি দূতাবাসে ‘বঙ্গবন্ধু কর্নার’ প্রতিষ্ঠা করা হয়েছে। এসব কর্নারে বিভিন্ন আয়োজনের মাধ্যমে বাংলাদেশকে তুলে ধরার পাশাপাশি বঙ্গবন্ধুর নীতি-আদর্শ ও কর্মকাণ্ড বহির্বিশ্বে তুলে ধরা হচ্ছে বলে উল্লেখ করেন ড. মোমেন। তিনি বলেন, শেখ হাসিনার নেতৃত্বে বাংলাদেশ অত্যন্ত সফলতার সাথে করোনা মোকাবিলা ও অর্থনীতি সচল রাখতে সক্ষম হয়েছে।

#

তৌহিদুল/সাহেলা/মনির/সঞ্জীব/জয়নুল/২০২১/২০৩০ঘণ্টা

তথ্যবিবরণী নম্বর : ১৯৪

**নৈতিকতা ও মূল্যবোধের শিক্ষা না থাকলে সকল শিক্ষাই অর্থহীন**

 **-- শ ম রেজাউল করিম**

পিরোজপুর, ২৯ পৌষ (১৩ জানুয়ারি) :

 মৎস্য ও প্রাণিসম্পদ মন্ত্রী শ ম রেজাউল করিম বলেছেন, ‘শিক্ষার্থীদের নৈতিকতা ও মূল্যবোধের শিক্ষা দিতে হবে। মনুষ্যত্বের কথা শেখাতে হবে। ভালো মানুষ হওয়ার রাস্তা থেকে ধীরে ধীরে সরে যাচ্ছে। সন্তানরা এখন সদা সত্য কথা বলা শেখে না। কারণ আদর্শলিপির শিক্ষা সন্তানরা এখন পাচ্ছে না। শুধু পুঁথিগত শিক্ষা নিলে হবে না। নৈতিকতা এবং মূল্যবোধের শিক্ষা নিতে হবে। যার নৈতিকতা ও মূল্যবোধের শিক্ষা থাকে না, তার সকল শিক্ষাই অর্থহীন হয়ে যায়।’

 আজ পিরোজপুরের নেছারাবাদে সোহাগদল গণমান মাধ্যমিক বিদ্যালয়ের একাডেমিক ভবনের নির্মাণ কাজের ভিত্তিপ্রস্তর স্থাপন এবং দক্ষিণ-পূর্ব সোহাগদল কমিউনিটি ক্লিনিকের পুনর্নির্মিত ভবনের উদ্বোধন উপলক্ষে আয়োজিত সুধি সমাবেশে প্রধান অতিথির বক্তব্যে মন্ত্রী এসব কথা বলেন।

 শিক্ষকতা চাকরি নয় বরং মহান পেশা উল্লেখ করে শিক্ষকদের উদ্দেশ্যে এসময় মন্ত্রী বলেন, ‘শিক্ষার্থীদের মাদকের ভয়াবহতা সম্পর্কে শিক্ষা দিতে হবে। মেয়েদের সম্মান করা শেখাতে হবে। শিক্ষকদের মর্যাদা দেয়া শেখাতে হবে। সমাজ ব্যবস্থায় শিক্ষার্থীরা যেনো কখনও দুর্নীতিতে আকৃষ্ট না হয় সে শিক্ষা দিতে হবে। দুর্নীতিবাজদের থেকে সন্তানদের দূরে থাকা শেখাতে হবে। মুক্তিযুদ্ধের কথা, বঙ্গবন্ধুর কথা, স্বাধীনতার কথা, প্রগতির কথা ছেলে-মেয়েদের শেখাতে হবে।

 সোহাগদল গণমান মাধ্যমিক বিদ্যালয় ব্যবস্থাপনা পরিষদের সভাপতি মোঃ মুনিরুজ্জামানের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন পিরোজপুরের সিভিল সার্জন ডা. হাসনাত ইউসুফ জাকি, শিক্ষা প্রকৌশল অধিদপ্তর, পিরোজপুর এর নির্বাহী প্রকৌশলী প্রতিভা সরকার ও স্বাস্থ্য প্রকৌশল অধিদপ্তর, পিরোজপুর এর নির্বাহী প্রকৌশলী মোঃ জাকির হোসেন। অনুষ্ঠানে সম্মানিত অতিথি হিসেবে উপস্থিত ছিলেন সাবেক সংসদ সদস্য ও বিদ্যালয় ব্যবস্থাপনা কমিটির সাবেক সভাপতি মোঃ শাহ আলম, সরকারি সোহরাওয়ার্দী কলেজ ও পিরোজপুর-এর অবসরপ্রাপ্ত অধ্যক্ষ টি এম হোসনে আরা সুলতানা বকুল।

#

ইফতেখার/সাহেলা/খালিদ/রফিকুল/জয়নুল/২০২১/১৯৩০ঘণ্টা

তথ্যবিবরণী নম্বর : ১৯৩

 **ভূমিমন্ত্রীর নির্দেশে দ্রুত শুরু হচ্ছে ‘মৌজা ও প্লট-ভিত্তিক জাতীয় ডিজিটাল ভূমি জোনিং প্রকল্প’**

**স্থানীয় ব্যক্তিভিত্তিক পরামর্শক নিয়োগের বিজ্ঞপ্তি প্রকাশ**

ঢাকা, ২৯ পৌষ (১৩ জানুয়ারি) :

 ভূমি মন্ত্রণালয় কর্তৃক বাস্তবায়নাধীন ‘মৌজা ও প্লট-ভিত্তিক জাতীয় ডিজিটাল ভূমি জোনিং’ প্রকল্পের অধীনে স্থানীয় ব্যক্তিভিত্তিক পরামর্শক (Individual Local Consultant) হিসেবে প্রকল্প মেয়াদকালীন চুক্তিভিত্তিক নিয়োগের জন্য যোগ্যতা ও অভিজ্ঞতা সম্পন্ন বাংলাদেশি নাগরিকদের নিকট হতে দরখাস্ত আহ্বান করে বিজ্ঞপ্তি প্রকাশ করা হয়েছে।

 প্রকল্পটি বাস্তবায়িত হলে দেশের কৃষি জমি সুরক্ষায় একটি গুরুত্বপূর্ণ মাইলফলক অর্জিত হবে। দেশের অপ্রতুল ভূমি সম্পদের সর্বোত্তম ব্যবহার নিশ্চিত করাই প্রকল্পটির মূল লক্ষ্য।

 কৃষি জমি সুরক্ষায় প্রায় ৩৩৭ দশমিক ৬০ কোটি টাকা প্রাক্কলিত ব্যয়ে ‘মৌজা ও প্লটভিত্তিক জাতীয় ডিজিটাল ভূমি জোনিং প্রকল্প’ গত ২৯ সেপ্টেম্বর ২০২০ তারিখে শেরে বাংলা নগরের এনইসি ভবনে একনেক চেয়ারপার্সন প্রধানমন্ত্রী শেখ হাসিনার সভাপতিত্বে অনুষ্ঠিত জাতীয় অর্থনৈতিক পরিষদের নির্বাহী কমিটির সভায় অনুমোদিত হয়। প্রকল্পটির জনগুরুত্বের কারণে ভূমিমন্ত্রী সাইফুজ্জামান চৌধুরী এটি দ্রুত ও সফলভাবে শুরু করার নির্দেশনা দেন। পরবর্তীতে ভূমি সচিব মোঃ মোস্তাফিজুর রহমান পিএএ এ প্রকল্পে পরামর্শক নিয়োগের কাজটি শুরু করার উদ্যোগ গ্রহণ করেন।

 উল্লেখ্য, এই প্রকল্পের মাধ্যমে ভূমির গুণাগুণ অনুযায়ী ভূমিকে প্লটওয়ারী কৃষি, আবাসন, বাণিজ্যিক, পর্যটন ও শিল্প উন্নয়ন ইত্যাদি ক্যাটাগরিতে বিভক্ত করে মৌজা ও প্লটভিত্তিক ডিজিটাল ভূমি জোনিং ম্যাপ ও ভূমি ব্যবহার পরিকল্পনা প্রণয়ন করা হবে। মাঠ পর্যায়ে সুষ্ঠু ভূমি ব্যবস্থাপনার নিমিত্ত সারাদেশে মৌজা ও প্লটভিত্তিক ডাটা বেইজ প্রণয়নও করা হবে একই সাথে।

 টিম লিডার ও চিফ টেকনিক্যাল এক্সপার্ট সহ মোট আট ধরণের পদে পরামর্শক হিসেবে চুক্তিভিত্তিক নিয়োগের বিজ্ঞপ্তি প্রকাশ করা হয়েছে। আগামী ০২ ফেব্রুয়ারি ২০২১ তারিখের মধ্যে নির্ধারিত ছকে ভূমি মন্ত্রণালয়ের সচিব বরাবর আবেদন করার কথা বলা হয়েছে বিজ্ঞপ্তিতে। বিস্তারিত নিয়োগ বিজ্ঞপ্তি, টার্মস অফ রেফারেন্স ও আবেদন পত্রের ছক ভূমি মন্ত্রণালয়ের ওয়েবসাইটের নোটিশ বোর্ডে (www.minland.gov.bd) পাওয়া যাবে।

#

নাহিয়ান/সাহেলা/মনির/রফিকুল/জয়নুল/২০২১/১৯২০ঘণ্টা

তথ্যবিবরণী নম্বর : ১৯২

**নির্বাচন নিয়ে বিএনপি’র বক্তব্য ‘নাচতে না জানলে উঠান বাঁকা’**

 **-- তথ্যমন্ত্রী**

ঢাকা, ২৯ পৌষ (১৩ জানুয়ারি) :

 তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, নির্বাচন নিয়ে বিএনপি’র বক্তব্য ‘নাচতে না জানলে উঠান বাঁকা’র মতো।

 আজ রাজধানীর বঙ্গবন্ধু এভিনিউয়ে বাংলাদেশ আওয়ামী লীগ কার্যালয়ে বঙ্গবন্ধুর স্বদেশ প্রত্যাবর্তন দিবস উপলক্ষে শেখ রাসেল শিশু-কিশোর পরিষদের আলোচনা ও ল্যাপটপ বিতরণ অনুষ্ঠানে প্রধান অতিথির বক্তৃতায় সমসাময়িক প্রসঙ্গে মন্ত্রী একথা বলেন। শেখ রাসেল শিশু-কিশোর পরিষদের  প্রতিষ্ঠাতা চেয়ারম্যান মোঃ রকিবুর রহমানের সভাপতিত্বে তথ্য ও যোগাযোগপ্রযুক্তি প্রতিমন্ত্রী জুনাইদ আহ্‌মেদ পলক অনুষ্ঠানে বিশেষ অতিথির বক্তব্য রাখেন।

 তথ্যমন্ত্রী বলেন, বিএনপি মহাসচিব মির্জা ফখরুল ইসলাম আলমগীর সাহেব ও তাদের কয়েকজন নেতা বলেছেন, সামনে ১৬ জানুয়ারি যে পৌরসভা নির্বাচন অনুষ্ঠিত হতে যাচ্ছে, সেটিও সুষ্ঠু হবে না। প্রকৃতপক্ষে, প্রথম দফা নির্বাচনে তারা মাত্র দু’টি পৌরসভায় জয় পাওয়ায় লজ্জা ঢাকার জন্য প্রেসক্লাবের সামনে দাঁড়িয়ে একথা বলা ছাড়া তাদের কোনো বক্তব্য নেই। যখন কেউ নাচতে না জানে তখন বলে, উঠান বাঁকা। বিএনপি’র বক্তব্য হচ্ছে ঠিক সেরকম।

 দেশে অত্যন্ত সুষ্ঠুভাবে পৌরসভা নির্বাচন অনুষ্ঠিত হচ্ছে এবং সামনের ধাপগুলোও সুষ্ঠুভাবে অনুষ্ঠিত হবে উল্লেখ করে ড. হাছান বলেন, ‘বিএনপিকে তাই অনুরোধ জানাবো পৌরসভা ও জেলা-উপজেলায় নিজেদের যে অনৈক্য, সেটির নিরসন করুন। নিজেদের দুর্বলতা ঢাকার জন্য প্রেসক্লাবের সামনে অসত্য ভাষণ দিয়ে কোনো লাভ হবে না।’

 বাংলাদেশ যথাসময়ে করোনার টিকা পাচ্ছেনা বলে গুজব রটানোর চেষ্টা ব্যর্থ হওয়ার পর আবার করোনা ভ্যাকসিন অ্যাপসের খরচ নিয়ে কিছু গণমাধ্যমে ভুল সংবাদ পরিবেশন করা হয়েছে এবং আইসিটি বিভাগ ও স্বাস্থ্য মন্ত্রণালয় থেকে বিবৃতি দিয়ে পরিস্কার বলা হয়েছে অ্যাপসের জন্য কোনো খরচ নেই, জানান তথ্যমন্ত্রী। আবার ভারত থেকে না কি ৪৭% বেশি দামে আমরা ভ্যাকসিন কিনছি-এ রিপোর্টও সত্য নয়, এটিও মিথ্যা। চুক্তি অনুযায়ী ভারত যে দামে ভ্যাকসিন পাবে, আমরাও একই দামে ভ্যাকসিন পাবো, জানান তিনি। এ প্রেক্ষিতে তিনি বলেন, দায়িত্বশীল কোনো গণমাধ্যম যদি ভুল বা অসত্য সংবাদ পরিবেশন করে, তাহলে তাদের সেই দায়িত্বশীলতা ও বিশ্বাসযোগ্যতা খর্ব হয়। তাই আমি সব গণমাধ্যমের প্রতি অনুরোধ জানাবো, ভালভাবে খোঁজখবর না নিয়ে এই ধরণের কোনো সংবাদ যেন পরিবেশিত না হয়।

 বঙ্গবন্ধুর স্বদেশ প্রত্যাবর্তন দিবসের ওপর আলোকপাত করে ড. হাছান বলেন, ‘১৯৭১ সালের ১৬ ডিসেম্বর আমরা বিজয় অর্জন করেছিলাম, কিন্তু ১৯৭২ সালের ১০ জানুয়ারি  বঙ্গবন্ধু ফিরে না আসা পর্যন্ত আমাদের স্বাধীনতা পূর্ণতা পায়নি। বঙ্গবন্ধু যদি ফিরে আসতে না পারতেন, তাহলে আমাদের স্বাধীনতা কতটুকু টেকসই হতো সেটি নিয়ে বরাবরই প্রশ্ন থেকে যায়। বঙ্গবন্ধুর স্বদেশ প্রত্যাবর্তনেই আমাদের স্বাধীনতা-সাবভৌমত্ব সংহত হয়।’

 শিশু-কিশোরদের উদ্দেশ্যে তথ্যমন্ত্রী বলেন, ‘আজকের পৃথিবীতে মেধা, মমতা, মূল্যবোধ, দেশাত্মবোধ এবং যুক্তিনির্ভরতা -এই পাঁচটি বিষয়ের সমন্বয় ঘটিয়ে নতুন প্রজন্ম তৈরি করতে পারলেই আমরা দেশকে স্বপ্নের ঠিকানায় পৌঁছাতে পারবো এবং সেই স্বপ্নের বাংলাদেশ টেকসই হবে; আর এ স্বপ্নটা শুধু নিজের জন্য নয়, সমাজ ও দেশের জন্যও দেখতে হবে।’

 প্রতিমন্ত্রী জুনায়েদ আহ্‌মেদ পলক বলেন, ‘জাতির পিতা বঙ্গবন্ধু শেখ মুজিবুর রহমানই আমাদের সকল উন্নয়নের প্রেরণা যা তাঁর সুযোগ্য কন্যা প্রধানমন্ত্রী শেখ হাসিনা বাস্তবায়ন করছেন। সকল বয়সের নাগরিকের দায়িত্ব দেশ ও জাতির এই অগ্রযাত্রায় সর্বান্তকরণে অংশ নেয়া।’

 অন্যান্যের মধ্যে শিশু-কিশোর সংগঠক ক্যাপ্টেন মোয়াজ্জেম হোসেন, কে এম শহিদ উল্যা, আসাদুল হক প্রমুখ অনুষ্ঠানে বক্তব্য রাখেন।

#

আকরাম/সাহেলা/মনির/রফিকুল/সেলিম/২০২১/১৮৩০ ঘণ্টা

তথ্যবিবরণী নম্বর : ১৯১

**উদ্যোক্তা এবং উদ্ভাবনের হাত ধরে বাংলাদেশের বিস্ময়কর রূপান্তর ঘটতে পারে**

 **-- মোস্তাফা জব্বার**

ঢাকা, ২৯ পৌষ (১৩ জানুয়ারি) :

 ডাক ও টেলিযোগাযোগ মন্ত্রী মোস্তাফা জব্বার বলেছেন, উদ্যোক্তা এবং উদ্ভাবনের হাত ধরে বাংলাদেশের বিস্ময়কর রূপান্তর ঘটতে পারে। নতুন প্রজন্মের ছেলে মেয়েদের মেধা ও সৃজনশীলতাকে যথাযথভাবে কাজে লাগাতে পারলে আগামী দিনের বাংলাদেশ হবে অভাবনীয়। বাঙালির ইতিহাস, ঐতিহ্য, জীবনধারা, সাহিত্য ও সংস্কৃতির সাথে তার চিরায়ত মেধা, দক্ষতা ও সৃজনশীলতা যোগ করে এগিয়ে যাওয়ার ক্ষেত্রে সারা পৃথিবীতে আরেকটি রূপান্তরের দিকে যাচ্ছে বাংলাদেশ বলে তিনি উল্লেখ করেন।

 মন্ত্রী আজ ঢাকায় ওয়েবিনারে ঢাকা বিশ্ববিদ্যালয় ইনোভেশন কেন্দ্র আয়োজিত উদ্যোক্তা উন্নয়নে উদ্ভাবন শীর্ষক আলোচনা সভায় প্রধান অতিথির বক্তৃায় এসব কথা বলেন।

 মোস্তাফা জব্বার বলেন, পৃথিবীর কোনো যন্ত্র মেধা-সৃজনশীলতার বিকল্প হতে পারে না। তবে চতুর্থ শিল্প বিপ্লবের চ্যালেঞ্জ মোকাবিলায় এর সাথে ডিজিটাল দক্ষতা অর্জন অপরিহার্য। ডিজিটাল যন্ত্র পরিচালনার জন্য দক্ষতার প্রয়োজন। এইক্ষেত্রে বিশেষজ্ঞ হওয়ার দরকার হবে না। যন্ত্র চালাতে পারলেই চলবে। তিনি বলেন, পৃথিবীতে ডিজিটাল প্রযুক্তি বিকাশে বাংলাদেশ অতীতের তিনটি শিল্প বিপ্লবে নেতৃত্বদানকারী দেশসমূহ থেকে পিছিয়ে নেই। বাংলাদেশের সবচেয়ে বড় সম্পদের নাম মানুষ। প্রযুক্তির সাথে মানুষকে যুক্ত করতে পারলে প্রতিটি চ্যালেঞ্জ মোকাবিলা করা সক্ষম।

 ঢাকা বিশ্ববিদ্যালয়ের অধ্যাপক মাসুদ উর রহমানের সঞ্চালনায় অনুষ্ঠানে বাংলাদেশ ব্যাংকের সাবেক গভর্নর ড. আতিউর রহমান, অধ্যাপক খন্দকার বজলূল হক এবং বাংলাদেশ ব্যাংকের কর্মকর্তা মোঃ আরিফুজ্জামান বক্তৃতা করেন। অনুষ্ঠানে ময়মনসিংহ বিভাগের উদ্যোক্তা উন্নয়ন সংক্রান্ত অনুসন্ধানী ও গবেষণালব্ধ তথ্য-উপাত্ত উপস্থাপন করা হয়।

#

শেফায়েত/সাহেলা/রফিকুল/সেলিম/২০২১/১৮৩০ ঘণ্টা

তথ্যবিবরণী নম্বর : ১৯০

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

 ঢাকা, ২৯ পৌষ (১৩ জানুয়ারি) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার গতকালের কুইজের স্মার্টফোন বিজয়ী পাঁচজন হলেন : ঢাকার সাভারের মোঃ মনির হোসেন, কুমিল্লার মাহমুদা আক্তার, ঢাকার মোহাম্মদপুরের রায়হান সাদাফ, ঢাকার মুগদার তরুণ সমাদ্দার ও ময়মনসিংহের নায়মা জাহান চৌধুরী প্রীতি।

 গতকালের কুইজে ১ লাখ ৩ হাজার ১০ জন প্রতিযোগী অংশগ্রহণ করেছেন।

 স্মার্টফোন বিজয়ী পাঁচজনসহ ১০০ জিবি মোবাইল ডাটাবিজয়ী ১০০ জনের ছবিযুক্ত নামের তালিকা জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা <https://quiz.priyo.com> থেকে জানা যাবে।

#

মোহসিন/সাহেলা/খালিদ/রফিকুল/জয়নুল/২০২১/১৮৪০ঘণ্টা

তথ্যবিবরণী নম্বর : ১৮৯

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২৯ পৌষ (১৩ জানুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৫ হাজার ৭২৭ জনের নমুনা পরীক্ষা করে ৮৯০ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ২৪ হাজার ৯১০ জন।

 গত ২৪ ঘণ্টায় ১৪জন-সহ এ পর্যন্ত ৭ হাজার ৮৩৩ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৬৯ হাজার ৫২২ জন।

#

হাবিবুর/সাহেলা/রফিকুল/রেজাউল/২০২১/১৭১২ ঘণ্টা

তথ্যবিবরণী নম্বর : ১৮৮

**দীর্ঘমেয়াদি সুফলের জন্য প্রকল্প নিতে হবে**

 **- বীর বাহাদুর উশৈসিং**

ঢাকা, ২৯ পৌষ (১৩ জানুয়ারি) :

 পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, পার্বত্য চট্টগ্রাম এলাকায় প্রকল্প প্রণয়নের সময় দূর্গম ও প্রত্যন্ত এলাকায় যেতে হবে। এক জায়গায় একাধিক সংস্থা যেন প্রকল্প না নেয় তা নিশ্চিত করতে সমন্বয় করতে হবে। এসকল প্রকল্প হতে জনগণ যাতে দীর্ঘমেয়াদি সুফল পায় সেটা বিবেচনা করে প্রকল্প নেওয়ার আহ্বান জানান তিনি।

 আজ পার্বত্য চট্টগ্রাম বিষয়ক মন্ত্রণালয়ের সভাকক্ষে ২০২০-২০২১ অর্থ বছরের বার্ষিক উন্নয়ন কর্মসূচি বাস্তবায়ন অগ্রগতি পর্যালোচনা সভায় বক্তৃতাকালে এসব কথা বলেন মন্ত্রী বীর বাহাদুর উশৈসিং।

 এসময় মন্ত্রী বলেন, পার্বত্য চট্টগ্রাম অঞ্চলে প্রকল্প প্রণয়নের সময় কৃষিকে অগ্রাধিকার দিতে হবে, যাতে করে পার্বত্য এলাকার চাষযোগ্য কোনো কৃষি জমি অনাবাদী না থাকে। পার্বত্য এলাকার কৃষকদের উন্নত জাতের ফল ও উচ্চমূল্যের বিভিন্ন মশলা উৎপাদনের আগ্রহ রয়েছে, কিন্তু তাদের সেই সার্মথ্য নেই। এসব কৃষকদের কথা বিবেচনা করে পার্বত্য চট্টগ্রামে মিশ্র ফল চাষ ও উচ্চমূল্যের মশলা চাষের প্রকল্প হাতে নেওয়া হয়েছে।

 বীর বাহাদুর বলেন, প্রকল্পের কাজের স্বচ্ছতা ও জবাবদিহিতা নিশ্চিত করে নির্ধারিত সময়ে কাজ শেষ করতে হবে। প্রকল্পের মেয়াদ বৃদ্ধির বিষয়ে তিনি প্রধানমন্ত্রীর অনুশাসনের কথা স্মরণ করে দিয়ে বলেন, কোনো প্রকল্পের মেয়াদ বৃদ্ধি করা হবে না। নির্ধারিত সময়ে প্রকল্পের কাজ শেষ করতে প্রকল্প পরিচালকদের নির্দেশনা দেন তিনি।

 তিনি আরো বলেন, ভালো কাজের জন্য পুরস্কার দেওয়া হবে, তেমনি খারাপ কাজ করলে তিরস্কার ও শাস্তি পেতে হবে। এসময় পার্বত্য চট্টগ্রাম আঞ্চলিক পরিষদ, উন্নয়ন বোর্ড ও জেলা পরিষদকে সমন্বয় করে কাজ করার আহ্বান জানান তিনি।

 পার্বত্য চট্টগ্রাম বিষয়ক মন্ত্রণালয়ের সচিব মো: সফিকুল আহম্মদের সভাপতিত্বে সভায় রাঙ্গামাটি পার্বত্য জেলা পরিষদের চেয়ারম্যান অংসুপ্রু চৌধুরী, খাগড়াছড়ি পার্বত্য জেলা পরিষদের চেয়ারম্যান মংসুপ্রু চৌধুরী, মন্ত্রণালয়ের কর্মকর্তাসহ দপ্তর ও সংস্থার প্রতিনিধিবৃন্দ উপস্থিত ছিলেন।

#

নাছির/অনসূয়া/পরীক্ষিৎ/কামাল/জসীম/মাসুম/২০২১/১৪৪৩ ঘণ্টা

তথ্যবিবরণী নম্বর : ১৮৭

**করোনা পরিস্থিতিতে ও এনপিও’র সকল কার্যক্রম অব্যাহত**

ঢাকা, ২৯ পৌষ (১৩ জানুয়ারি) :

কোভিড-১৯ ভাইরাস পরিস্থিতিতেও ন্যাশনাল প্রোডাক্টিভিটি অর্গানাইজেশনের (এনপিও) কার্যক্রম পরিচালনায় যে ক্ষতি হয়েছে তার গতিশীলতা আনয়নের লক্ষ্যে অনলাইন প্লাটফরম Zoom এর মাধ্যমে প্রশিক্ষণ, কর্মশালা, আলোচনাসভাসহ সকল কার্যক্রম অব্যাহত আছে। এছাড়া, এশিয়ান প্রোডাক্টিভিটি অর্গানাইজেশন আয়োজিত সকল আন্তর্জাতিক কর্মসূচিতে নিয়মিত ভার্চূয়ালি অংশগ্রহণ করা হচ্ছে। বাংলাদেশ ন্যাশনাল প্রোডাক্টিভিটি মাস্টার প্ল্যান ২০২১-২০৩০ বাস্তবায়ন কমিটি Action Planটি প্রস্তুত করার কার্যক্রম চূড়ান্ত পর্যায়ে রয়েছে। সরকারের ৮ম পঞ্চবার্ষিকী পরিকল্পনায় ন্যাশনাল প্রোডাক্টিভিটি মাস্টার প্ল্যান ২০২১-২০৩০ অন্তর্ভুক্ত করা হয়েছে।

শিল্প মন্ত্রণালয়ে অনুষ্ঠিত জাতীয় উৎপাদনশীলতা কার্যনির্বাহী কমিটির ২১তম ভার্চূয়ালি সভায় আজ পূর্ববর্তী সভার সিদ্ধান্ত বাস্তবায়ন অগ্রগতি সম্পর্কে এসব কথা জানানো হয়। শিল্প সচিব কে এম আলী আজম এতে সভাপতিত্ব করেন।

উৎপাদনশীলতা বৃদ্ধির কোনো বিকল্প নাই উল্লেখ করে শিল্পসচিব বলেন, ২০৪১ সালকে স্পর্শ করতে হলে, শিল্প সেক্টরের প্রতিটি ক্ষেত্রে উৎপাদনশীলতা বৃদ্ধি করতে হবে। সে লক্ষ্যে বিশ্বের অন্যান্য জায়গায় উৎপাদনশীলতা বৃদ্ধিতে যে কলাকৌশল গ্রহণ করেছে, আমাদেরকে সেই কলাকৌশল জানতে হবে এবং আমাদের দেশে আর্থসামাজিক প্রেক্ষাপট বিবেচনায় তা বিভিন্ন কর্মপরিকল্পনায় যুক্ত করে উৎপাদনশীলতা বাড়াতে কার্যক্রম গ্রহণ করতে হবে।

সভায় পূর্ববর্তী সভার সিদ্ধান্ত বাস্তবায়ন অগ্রগতি সম্পর্কে আরো জানানো হয়, এনপিও’র প্রশিক্ষণ পরবর্তী গবেষণা “Effectiveness of Productivity Improvement Training Program of NPO” এবং বাংলাদেশ লেদার সেক্টরে “Bangladesh Leather Sector-Condition Challenges and Strategies” শীর্ষক গবেষণা দু’টির কার্যক্রম সম্পন্ন হয়েছে। সভায় আধুনিক প্রযুক্তির মাধ্যমে উৎপাদনশীলতা বৃদ্ধির বিষয়ে বিস্তারিত আলোচনা হয়। এ সময় জানানো হয়, এনপিও’র তত্ত্বাবধানে জেলা পর্যায়ে যে সকল আলোচনাসভা, সেমিনার, কর্মশালা অনুষ্ঠিত হয়, সেখানে আধুনিক প্রযুক্তির মাধ্যমে উৎপাদনশীলতা বৃদ্ধির গুরুত্ব সম্পর্কে অবহিত করতে হবে। উৎপাদনশীলতার গুরুত্ব সম্পর্কে জনসাধারণের মধ্যে সচেতনতা বাড়াতে হবে। এক্ষেত্রে অনলাইন ও সামাজিক যোগাযোগ মাধ্যমে সচেতনতা কার্যক্রম বৃদ্ধি করতে হবে।

সভায় শিল্প মন্ত্রণালয়ের অতিরিক্ত সচিব লুৎফুন নাহার বেগম, বাংলাদেশ ক্ষুদ্র ও কুটির শিল্প কর্পোরেশনের চেয়ারম্যান মো: মোশতাক হাসান এনডিসি, বাংলাদেশ ইস্পাত ও প্রকৌশল কর্পোরেশনের চেয়ারম্যান মোঃ রইছ উদ্দিন বিভিন্ন অনুষ্ঠানের প্রতিনিধিরা উপস্থিত ছিলেন।

#

জাহাঙ্গীর/অনসূয়া/পরীক্ষিৎ/কামাল/জসীম/মাসুম/২০২১/১৪৪৩ ঘণ্টা

তথ্যবিবরণী নম্বর : ১৮৬

**বস্ত্র ও পাটখাতে বাংলাদেশের সাথে তুরস্ক বাণিজ্য সম্প্রসারণে ইচ্ছুক**

ঢাকা, ২৯ পৌষ (১৩ জানুয়ারি) :

 বাংলাদেশে নিযুক্ত তুরস্কের রাষ্ট্রদূত মুস্তাফা ওসমান তুরান জানান, তুরস্ক আন্তরিকভাবে বিশ্বাস করে বাংলাদেশ তাদের বন্ধুপ্রতীম দেশ। সেজন্য তুরস্ক বাংলাদেশের বস্ত্র ও পাটখাতে ব্যবসা-বাণিজ্যের সম্প্রসারণ ও উন্নয়ন ঘটাতে আগ্রহী।

 আজ বস্ত্র ও পাটমন্ত্রী গোলাম দস্তগীর গাজী, বীরপ্রতীক এর সঙ্গে তাঁর সচিবালয়স্থ কার্যালয়ে সাক্ষাৎ করেন বাংলাদেশে তুরস্কের রাষ্ট্রদূত মুস্তাফা ওসমান তুরান। বৈঠকে বস্ত্র ও পাট মন্ত্রণালয়ের সচিব লোকমান হোসেন মিয়া উপস্থিত ছিলেন ।

 সাক্ষাৎকালে দু'দেশের মধ্যে সৌহার্দ্যপূর্ণ সম্পর্ক ছাড়াও বাংলাদেশের অর্থনৈতিক অগ্রযাত্রাসহ দ্বিপাক্ষিক স্বার্থসংশ্লিষ্ট বিভিন্ন বিষয় নিয়ে আলোচনা হয়।

 আলোচনায় বস্ত্র ও পাটমন্ত্রী তুরস্কের রাষ্ট্রদূতকে জানান, বাংলাদেশও আন্তরিকভাবে বিশ্বাস করে তুরস্ক বাংলাদেশের বন্ধুপ্রতীম দেশ। তুরস্ক বস্ত্র ও পাটখাতে ব্যবসা-বাণিজ্যের সম্প্রসারণে আরও অধিক পরিমাণে বিনিয়োগ করবে তিনি এ আশা ব্যক্ত করেন।

 মন্ত্রী, তুরস্কের রাষ্ট্রদূতকে আশ্বস্ত করে বলেন, বাংলাদেশে বিশ্বের সেরা মানের পাট উৎপাদিত হয় এবং এ পাট থেকে এখন উচ্চমানের ও আকর্ষণীয় বহুমুখী পাটপণ্য উৎপাদিত হচ্ছে, যা বিশ্বের বিভিন্ন দেশে রপ্তানি হয়। এ রপ্তানির তালিকায় অন্যতম অবস্থানে রয়েছে তুরস্ক। বাংলাদেশ ভবিষ্যতে আরো অধিক পরিমাণে বহুমুখী পাটজাত পণ্য তুরস্কে রপ্তানি করতে চায়।

#

সৈকত/অনসূয়া/পরীক্ষিৎ/কামাল/জসীম/আসমা/২০২১/১৫২০ ঘণ্টা

তথ্যবিবরণী নম্বর : ১৮৫

**আগামীকাল জাতীয় চাঁদ দেখা কমিটির সভা**

ঢাকা, ২৯ পৌষ (১৩ জানুয়ারি) :

 **১৪৪**২ **হিজরি সনের পবিত্র জমাদিউস সানি মাসের চাঁদ দেখার সংবাদ পর্যালোচনা এবং সিদ্ধান্ত গ্রহণের লক্ষ্যে আগামীকাল ১৪ জানুয়ারি বৃহস্পতিবার সন্ধ্যা ৬ টায়** ইসলামিক ফাউন্ডেশন **বায়তুল মুকাররম সভাকক্ষে জাতীয় চাঁদ দেখা কমিটির সভা অনুষ্ঠিত হবে। সভায় সভাপতিত্ব করবেন ধর্ম বিষয়ক মন্ত্রণালয়ের প্রতিমন্ত্রী মোঃ ফরিদুল হক খান।**

 **বাংলাদেশের আকাশে কোথাও পবিত্র** জমাদিউস সানি **মাসের চাঁদ দেখা গেলে তা নিম্নোক্ত টেলিফোন ও ফ্যাক্স নম্বরে অথবা সংশ্লিষ্ট জেলার জেলা প্রশাসক অথবা উপজেলা নির্বাহী অফিসারকে জানানোর জন্য অনুরোধ জানিয়েছে ইসলামিক ফাউণ্ডেশন। টেলিফোন নম্বর : ৯৫৫৯৪৯৩, ৯৫৫৫৯৪৭, ৯৫৫৬৪০৭, ৯৫৫৮৩৩৭ এবং ফ্যাক্স নম্বর : ৯৫৬৩৩৯৭ ও ৯৫৫৫৯৫১।**

**#**

শায়লা/অনসূয়া/কামাল/আসমা/২০২১/১০৪০ ঘণ্টা